b'\n_START_ARTICLE_\nKajmak\n_START_PARAGRAPH_\nKajmak je sve\xc5\xbei sir, ki ga pozna balkanska kuhinja. Pridobivajo ga iz kravjega ali ov\xc4\x8djega mleka , ki ga po mol\xc5\xbei segrejejo, nastalo zgornjo smetanasto plast pa posnamejo. Posneto smetano, ki mora imeti najmanj 50% ma\xc5\xa1\xc4\x8dobe nato osolijo in jo dajo v lesene \xc4\x8debre, kjer jo pustijo, da prevre in tako prepre\xc4\x8dijo kisanje. Smetano pustijo zoreti ve\xc4\x8d dni. Manj zoreno smetano prodajajo kot\xc2\xa0\xc2\xbbmlad\xc2\xab, bolj zoreno pa kot\xc2\xa0\xc2\xbbzrel\xc2\xab\xc2\xa0kajmak. Kajmak vsebuje visok odstotek mle\xc4\x8dnih ma\xc5\xa1\xc4\x8dob (okoli 60\xc2\xa0%) in je goste konsistence. Star kajmak je zrnat, lojastega in \xc5\xbearkega okusa._NEWLINE_Beseda izhaja iz tur\xc5\xa1\xc4\x8dine, kjer je kaymak podoben mle\xc4\x8dni produkt kot balkanski kajmak, a je iz bivoljega mleka.'